Régime général des transports routiers

De Régime général des transports routiers, ofgekierzt RGTR, ass e Bussystem zu Lëtzebuerg, deen den ëffentlechen Transport tëscht de verschiddenen Uertschaften am ganze Land garantéiert. Verschidde Linne ginn och iwwer d'Grenze vum Land eraus. Den RGTR assuréiert och de Schülertransport fir d'Secondairesschoulen gradewéi och eng Rëtsch Wierkslinne bei verschidde Fabricken oder an Industriezonen.

En ass dem Ministère fir Mobilitéit an ëffentlech Aarbechten ënnerstallt.

 Geschicht 
Duerch en Ofkommes vum 25. Februar 1978 tëscht dem deemolegen Transportminister Josy Barthel an dem President vum CFL-Verwaltungsrot krut d'CFL d'Konzessioune fir de Betrib vun de Strecke vum ëffentleche Persouneverkéier oferkannt an de koordinéierte System CFL-CRL gouf vum 1. Mäerz 1978 un direkt dem Verkéiersministère ënnerstallt, wouduerch déi nei Organisatioun Régime général des transports routiers (RGTR) entstanen ass. D'CFL kruten awer vum Ministère den Optrag, déi technesch Organisatioun an d'Comptabilitéit vum RGTR auszeféieren.

Zanter 1996 goufen d'Busservicer vum RGTR mat direkte Kontrakter tëscht dem Ministère an der CFL respektiv de private Busfirmae gereegelt.

Am Joer 2016 gouf ugefaangen de Reseau vun den RGTR-Busse weiderz'entwéckelen an ëmz'organiséieren, fir d'Mobilitéit laangfristeg ze verbesseren. No verschiddene Phase vun der Ëmstrukturéierung gouf déi lescht Etapp de 17. Juli 2022 agelaut an deen Dag krut praktesch all RGTR-Linn eng nei Nummer.

Mat der Aféierung vum neie Reseau war och d'Ära vun den direkte Kontrakter eriwwer an zanterhier ginn d'RGTR-Linnen op Basis vun enger ëffentlecher Ausschreiwung assuréiert. Et gouf och eenheetlechen Design vun de Bussen ageféiert bei deem just zwou Sträifen an der „Hausfaarf“ vun der jeeweileger Firma op dem soss wäiss-groe Visuell erausstiechen.

 Linnen 
Op de 17. Juli 2022 zielt den RGTR 463 Linnen: 179 regulär, 263 Schoul- an 21 Wierkslinnen. Déi regulär Linnen hunn eng dräistelleg Nummer (z. B. 201 Lëtzebuerg - Iechternach), d'Schoullinnen hunn e Buschtaf an eng zweestelleg Nummer (z. B. D10 Geesseknäppchen - Duelem) an d'Wierkslinnen eng zweestelleg Nummer an de Suffix U (z. B. 70U Rodange - Colmer-Bierg).

Déi meescht Linne funktionéieren no engem festen Takt mat wéinstens engem Depart an der Stonn.

 Nummeresschema 

 Éischt Ziffer 
Bei de reguläre Linne gëtt déi éischt Ziffer d'Regioun u wou se fiert.

 Linnen 101-199 – Regioun Norden
 Linnen 201-299 – Regioun Osten (Iechternach)
 Linnen 301-399 – Regioun Osten (Waasserbëlleg)
 Linne 401-499 – Regioun Osten (Réimech)
 Linne 501-599 – Regioun Süden (Diddenuewen)
 Linne 601-699 – Süden (Esch/Uelzecht)
 Linne 701-799 – Regioun Süden (Péiteng)
 Linnen 801-899 – Regioun Westen (Stengefort)
 Linnen 901-999 – Regioun Westen (Réiden)

 Zweet Ziffer 
Déi zweet Ziffer definéiert d'Funktioun vun der LinnD'Faarfcode vun de Linne baséieren op der Iwwersiichtskaart vum RGTR-Reseau aus dem Dezember 2025 (kuckt Um Spaweck):

x0x: Eng Null ass fir eng Expresslinn déi op enger Haaptachs fiert a wichteg Zentrume mat der Stad oder der Nordstad verbënnt. Eng Expresslinn bleift net op all Halt stoen déi op der Streck läit. Et gëtt 37 esou Expresslinnen.
x1x: D'Ziffer 1 definéiert eng primär Regionallinn déi op enger gewëssener Achs fiert an – entgéint der Expresslinn – op all Halt op der Streck stoebleift.
x2x: Mat der 2 gëtt eng sekundär Regionallinn definéiert déi prinzipiell wéi eng primär Linn fiert, awer eventuell net op der ganzer Streck.
x5x: D'Ziffer 5 ass eng transversal Linn tëscht zwéin Zentrumen, déi awer net duerch d'Stad Lëtzebuerg fiert.
x9x: D'Ziffer 9 ass eng Wierkslinn déi Fabricken oder Industriezonen ufiert.
xxx: D'Ziffere mat engem hellgréngen Hannergrond resp. déi aner mëttelst Zifferen (3, 4, 6, 7 oder 8) hu keng bestëmmt Bedeitung a si Lokallinnen.
xxx: D'Ziffere mat engem donkelgréngen Hannergrond sinn TICE-Linnen an Nordstadbuslinnen.

 Exploitanten 
Op der Basis vun der Ausschreiwung vun 2022 goufen am Joer 2024 185 vun 195 RGTR-Linnen vu privaten Entreprisen ausgefouert, iwwerdeems zéng Linne vum CFL-Busdéngscht assuréiert goufen:
+RGTR-Entreprisen 2024EntrepriseZuel LinnenUndeelKmMontantAutobus Stephany Sàrl52,70%1.336.846 3.678.700 € Autocars Emile Frisch Sàrl31,60%1.043.296 3.723.701 € Autocars Meyers SA94,90%3.084.701 ◆Demy Schandeler Sàrl2010,80%7.245.812 28.162.472 € Mosea Sàrl137,00%6.967.493 9.470.172 € SLA SA4825,90%18.502.364 61.722.012 € Voyages Emile Weber Sàrl5630,30%20.134.765 90.027.664 € Voyages et Autocars Wewer Erny21,10%501.012 1.783.081 € Voyages Josy Clement SA52,70%1.717.037 5.872.554 € Voyages Unsen SA10,60%155.642 ◆WEmobility2312,40%6.660.532 33.161.815 € TOTAL185100,00%67.349.500 237.602.171 € 
◆ keng Angab an der Quell vum Ministère

 Biller 

 Kuckt och 
 CFL-Busdéngscht
 Autobus de la Ville de Luxembourg (AVL)
 Transport intercommunal de personnes dans le canton d'Esch-sur-Alzette (TICE)

 Um Spaweck 

 Mobilitéitssäit
 Horaire vun de Linnen op mobiliteit.lu
 Iwwersiichtskaart vum RGTR-Reseau

Kategorie:Buslinnen zu Lëtzebuerg
Kategorie:Ëffentlechen Transport zu Lëtzebuerg